Gebied sal dalk weer as ‘Distrik Ses’ bekend staanHuise in Distrik Ses (2014) (Foto: HelenOnline – Eie werk via Wikimedia Commons) Die Demokratiese Alliansie in die Wes-Kaap het gesê hy ondersteun die versoek om die naam van die Kaapstadse voorstad, Zonnebloem, na die oorspronklike naam, Distrik Ses, terug te verander. Reagen Allen, voorsitter van die staande komitee oor kultuursake en sport, het gesê die herstel van Distrik Ses se naam speel ŉ belangrike rol om die kulturele identiteit te gedenk wat eie is aan voorstede in Kaapstad Stadskom en om die kulturele diversiteit van die gebied weer in te stel. “Distrik Ses bly ŉ integrale deel van ons land se geskiedenis en om die oorspronklike naam te herstel, gedenk die erfenis van die gemeenskap en is ŉ tree vorentoe om ons moeilike verlede aan te spreek.” Ná Distrik Ses onder die Groepsgebiedewet van 1950 as ŉ “slegs wittes”-gebied verklaar is, is talle van sy inwoners uit die gebied verwyder, waar hulle en hul families al geslagte lank gewoon het, en verskuif na die buitewyke van Kaapstad. “Talle inwoners is vandag nog steeds afgesny van vervoer, werksgeleenthede, beter lewensomstandighede en selfs grond wat hul geboortereg is,” het Allen bygevoeg. Hy het gesê om Zonnebloem se naam na Distrik Ses te verander, wys op ŉ breër behoefte van mense om weer hul identiteit en erfenis terug te neem en gedeelde ruimtes te herbou.